เงินบาทเปิดตลาด 31.72/78
ธนาคารกรุงเทพ รายงาน เงินบาทเปิดตลาด 31.72/78 ตลาดจับตาประมูลบอนด์สเปน,ผลหารือกรีซ-เจ้าหนี้
19 ม.ค. 2555

ธนาคารกรุงเทพ รายงาน เงินบาทเปิดตลาด 31.72/78 ตลาดจับตาประมูลบอนด์สเปน,ผลหารือกรีซ-เจ้าหนี้
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 31.72/78 บาท/ดอลลาร์ แข็งค่าขึ้นจากช่วงเย็นวานนี้ที่ปิดตลาดที่ระดับ 31.78/80  บาท/ดอลลาร์
วันนี้ปัจจัยที่น่าจะมีผลต่อการเคลื่อนไหวของค่าเงินบาท คือ นักลงทุนให้ความสนใจกับการประมูลพันธบัตรอายุ 10 ของสเปน นอกจากนี้ยังต้องติดตามการหารือถึงปัญหาหนี้สินกรีซว่าจะมีการตกลงกับเจ้าหนี้อย่างไร 
"ที่จับตาดูจริงๆ และเป็นปัจจัยลบต่อยูโรคือผลประมูลบอนด์ 10 ปีของสเปนที่จะออกมาช่วงเย็นนี้ แต่เท่าที่ดูความเคลื่อนไหวในตลาดพันธบัตร อัตราผลตอบแทนพันธบัตร 10 ปีที่ใช้เป็น Benchmark ของแต่ละประเทศก็ยังลงต่อเนื่อง อิตาลี, สเปน ก็ลงมาอยู่ในระดับต่ำพอสมควร ในสถานการณ์ยุโรปที่ยังไม่ดีขณะนี้มองว่า yield ในระดับนี้ถือว่าใช้ได้" นักบริหารเงิน ระบุ
อย่างไรก็ดียังมีปัจจัยบวกจากที่กองทุนการเงินระหว่างประเทศ IMF เตรียมเพิ่มทุนอีก 6 แสนล้านดอลลาร์เพื่อช่วยเหลือประเทศต่างๆ ที่ได้รับผลกระทบจากปัญหาหนี้ยุโรป 
ส่วนความเคลื่อนไหวของค่าเงินสกุลหลักต่างประเทศช่วงเช้านี้ เงินเยนอยู่ที่ระดับ 76.62 เยน/ดอลลาร์ ส่วนเงินยูโรอยู่ที่ระดับ 1.2846 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 31.72-31.84 บาท/ดอลลาร์